《乙巳腊月二十九日为先慈四旬仙诞敬焚一诗》
清代·俞玫

风雪逼岁除，称觞又今日。泉壤去不返，十载梦魂隔。

随侍安可期，顾复悲畴昔。常闻儿初生，每拟堪巾栉。

设帨非悬弧，颇觉期望失。郁怀谁为宽，劳瘁易致疾。

晨夕已减餐，提携仍恳切。最小偏垂怜，寝食依亲侧。

长往遗孤儿，雏发犹覆额。岂识罔极恩。但苦音容没。

千行赤子泪，何补春晖德。一樽长跪奠，芳草墓门碧。

作者简介：俞玫，字佩珣，德清人。光绪戊戌进士、翰林院编修陛云次女，仁和壬寅举人、军机处章京许宝蘅继室。有《汉砚唐琴室遗诗》。